יוסי וג'אגר

יוסי וג'אגר הוא סרט קולנוע להט"בי ישראלי של איתן פוקס משנת 2002, לפי תסריט של אבנר ברנהיימר, זוכה פרס האקדמיה לטלוויזיה. במקור צולם הסרט לטלוויזיה, אך בעקבות השבחים שקיבל הוא יצא גם לקולנוע וזכה במקום השני בפסטיבל הסרטים ההומו-לסביים בברלין. כמו כן, זכה הסרט בפרסים בפסטיבל טורינו ובפסטיבל ירושלים ולהפצה מסחרית בעולם. את פסקול הסרט הלחין עברי לידר, שגם חידש עבורו את שירה של ריטה "בוא". יוסי (אוהד קנולר) הוא מפקד פלוגה קשוח, אחראי ומופנם בחטיבת גולני. ליאור, המכונה ג'אגר (יהודה לוי), הוא קצין מוחצן המשרת כמפקד מחלקה תחת פיקודו של יוסי. בעת שיוסי ולוחמי הפלוגה מאיישים מוצב כחלק מן הפעילות המבצעית בדרום לבנון, מנהלים יוסי וג'אגר רומן הומוסקסואלי הנשמר בסוד מכל סובביהם מתוך אילוצי תפקידם הצבאי. יוסי נקרע בין תדמית המאצ'ו הישראלי לבין הכרה בכך שהוא הומוסקסואל. קשה לו להשלים עם עצמו והוא חושש לתדמיתו כמפקד אם נטיותיו תיוודענה לחייליו. ג'אגר, לעומתו, שלם עם היותו הומוסקסואל ורוצה מאוד להראות את אהבתו ליוסי, שמבקש להימנע מכך. יוסי חושש לצאת מהארון מפני שהדבר עשוי לפגוע ביכולתם של השניים לפקד ביעילות על חייליהם. ג'אגר מייחל לכך שהשניים לא יצטרכו להסתיר את אהבתם, אולם נכנע ללחצו של יוסי. אופיר (אסי כהן), סגנו של יוסי, מאוהב בסמלת המבצעים, יעלי (איה קורן), שמאוהבת מצדה בג'אגר. הן אופיר והן יעלי אינם מודעים לנטיות המיניות של ג'אגר. אופיר משוכנע שג'אגר מנהל רומן עם יעלי וכועס על ג'אגר שכביכול גם גזל ממנו את אהובת ליבו וגם זוכה ליחס מעודף מיוסי. המתח בין אנשי המוצב עולה לקראת היציאה למארב הלילי שבו הם צפויים להיתקל באויב. כשההיתקלות אינה מתרחשת, אולם בסיום המארב עלה הכוח על מטען חבלה וג'אגר נפצע אנושות. יוסי ניסה לטפל בפצעיו של ג'אגר, ובמקביל שוחח עמו על מנת לנסות להשאירו בהכרה. הוא דיבר עמו על עתידם המשותף ואמר לו כי הוא אוהב אותו, אולם זה כבר מאוחר מדי וג'אגר מת מפצעיו. אופיר, שהיה עד לסיטואציה האינטימית לכל אורכה, הבין כי בין השניים התנהל רומן. יעלי, לעומתו, התמכרה לאשליה שהיא הייתה חברתו של ג'אגר. כשהוריו של ג'אגר הניחו כי בין בנם שנהרג לבין יעלי התנהלה מערכת יחסים, היא אינה מעמידה אותם על טעותם. הוריו של ג'אגר מתוודים בעת ניחום האבלים שהם כמעט ולא הכירו את בנם ומבקשים מהסובבים שיספרו להם עליו. אולם הם שומעים את אשליותיה של יעלי במקום את האמת. ג'אגר, שחלום חייו היה לצאת מהארון, אינו מצליח לצאת ממנו גם אחרי מותו. בשנת 2012 יצא סרט ההמשך "הסיפור של יוסי", שבו פוגש יוסי את אמו של ג'אגר שנים לאחר מותו, ומבקש לספר לה את האמת על יחסיו עם בנה. "יוסי וג'אגר", במסד הנתונים הקולנועיים IMDb (באנגלית) "יוסי וג'אגר", באתר נטפליקס "יוסי וג'אגר", באתר AllMovie (באנגלית) "יוסי וג'אגר", באתר Rotten Tomatoes (באנגלית) "יוסי וג'אגר", באתר Box Office Mojo (באנגלית) "יוסי וג'אגר", באתר ספר הקולנוע הישראלי "יוסי וג'אגר", באתר Metacritic (באנגלית) "יוסי וג'אגר", באתר אידיבי "יוסי וג'אגר", במסד הנתונים הקולנועיים KinoPoisk (ברוסית) "יוסי וג'אגר", במיזם "אישים" לתיעוד היצירה הישראלית אוהד קנולר: "'יוסי וג'אגר' הוא סרט היסטורי", באתר מעריב אונליין, 30 ביוני 2020 ביקורת ב"יעל מבקרת בקולנוע" ביקורות ארי שביט, יוסי וג'אגר והמלחמה הבאה, באתר הארץ, 19 בספטמבר 2002 גיורא יהלום, ‏הקלט ושמור, באתר גלובס, 24 בנובמבר 2002 "יוסי וג'אגר" זכה בפרס השני בפסטיבל קולנוע הומו-לסבי בגרמניה, באתר הארץ, 24 בדצמבר 2003 "יוסי וג'אגר" ממשיך להצליח בעולם; מועמד לפרס בארה"ב, באתר הארץ, 8 בדצמבר 2003 "יוסי וג'אגר" ישתתף בפסטיבל ברלין, באתר הארץ, 28 באוגוסט 2002 יצא לרדיו הביצוע של עברי לידר ל"בוא" של ריטה, באתר הארץ, 15 באוגוסט 2002 אורון שמיר, עכבר העיר, הסיפור של יוסי: זה לא אותו דבר, מלבד הגעגוע, באתר הארץ, 17 במאי 2012